Styrets faglige begrunnelse:

Prisen for beste hoved- eller masteroppgave med kvinne- og kjønnsperspektiv tildeles Hilde L. Jåstad  for hovedoppgaven Spedbarnsdødeligheten i Tana i perioden 1840-1914. Dette er en omfattende og grundig undersøkelse av faktorer som har påvirket spedbarnsdødeligheten i Tana, der Jåstad har bygd opp sin egen statistikk med årtidsvariabler ut fra kirkebøker, medisinalberetninger og folketellinger.  I denne prosessen har hun satt seg grundig inn i historisk demografi. Oppgaven bygger i tillegg på beslektede studier fra nordiske land.  Spedbarnsdødeligheten er sett i forhold til mødredødelighet og kvinnens generelle barselhelse, og det er lagt vekt på et etnisk perspektiv. Oppgaven går bredt inn i det kulturhistoriske feltet i drøftingen av amming, ernæring, barnestell og husholdsøkonomi. Oppgaven fikk karakteren A.

